VDSS sklep Psp 586/2016
Sodna praksa Višjega delovnega in socialnega sodišča, 2017-02-02

Jože Cepec (preds.), Nada Perić Vlaj (poroč.), Edo Škrabec

POKOJNINSKO ZAVAROVANJE - INVALIDI - CIVILNO PROCESNO PRAVO

Tožba, vložena v zvezi z odločbo o zavrnitvi novih pravic iz invalidskega zavarovanja, se nanaša izključno na višino delne invalidske pokojnine. Ker je bilo o višini te denarne dajatve že pravnomočno razsojeno, je bila tožba pravilno zavržena.

Pritožba se zavrne in potrdi sklep sodišča prve stopnje.

1. Sodišče prve stopnje je zavrglo tožbo o zahtevani odmeri delne invalidske pokojnine v višini 180,00 EUR mesečno in izplačilo razlike za nazaj. Ugotovilo je, da je o isti stvari že pravnomočno razsojeno.

2. Pritožuje se tožnik. V laični pritožbi navaja le, da še zadnjič naproša za popravo in pravilni izračun delne invalidske pokojnine, saj ga znesek v višini 107,00 EUR moralno in psihično ubija. Po poklicu je bil strojnik in vrsto let opravljal zahtevna strojna in druga opravila, zadnjih 7 let pa srednje zahtevna dela 6 ur dnevno. Drugi delavci, ki delajo krajši delovni čas na manj zahtevnih delih in z nižjo izobrazbo, imajo večje pokojnine. Razmišlja, da se obrne na civilno sodišče, medije, varuha človekovih pravic ali mednarodno sodišče, saj ima vsega dovolj, je čisto obupan in je izgubil vero v pravo in pravico. Naproša, da se njegov problem trajno pozitivno reši.

4. Pravna podlaga za pritožbeno rešitev zadeve je podana izključno v 274. členu Zakona o pravdnem postopku(1)  (ZPP), ki izrecno določa, da se tožba med drugim zavrže tudi v primeru, če je o stvari že pravnomočno razsojeno. Prav takšno dejansko procesno stanje je podano  v predmetni zadevi.

5. Iz dejanskih ugotovitev prvostopenjskega sodišča, ki so skladne z listinsko dokumentacijo v sodnem in upravnem spisu izhaja, da se tožbeni zahtevek v predmetni zadevi, čeprav je tožba vložena  v zvezi odločbo št. ... z dne  19. 10. 2015 o zavrnitvi novih pravic iz invalidskega zavarovanja, nanaša izključno na višino delne invalidske pokojnine. Hkrati je ugotovljeno, da je o višini te denarne dajatve že pravnomočno razsojeno. S sodbo opr. št. I Ps 3373/2013 z dne 18. 8. 2015, potrjeno s sodbo opr. št. Psp 541/2015 z dne 11. 2. 2016 je bil tožbeni zahtevek na odpravo odločb z dne 22. 11. 2013 in 16. 8. 2013 ter priznanje delne invalidske pokojnine v znesku 180,00 EUR mesečno od 27. 2. 2013 dalje, pravnomočno zavrnjen. To pa je edino odločilno za pritožbeno rešitev zadeve.

6. Zaradi pravnomočno razsojene zadeve o višini delne invalidske pokojnine, ponovno razpravljanje o istovrstnem zahtevku v tem sodno socialnem sporu ni dopustno. Ker ni pogojev za vsebinsko odločanje o odmeri višje delne invalidske pokojnine, kot jo ima tožnik že pravnomočno priznano, je na podlagi 274. člena ZPP z izpodbijanim sklepom tožba zakonito zavržena. Iz istih procesno pravnih razlogov tudi pritožba ne more biti uspešna.

7. Pritožnikovo vztrajanje pri ponovnem izračunu delne invalidske pokojnine, ker da je mesečni znesek 107,00 EUR miloščina, ki ga moralno in psihično uničuje, da imajo drugi delavci z nižjo šolsko izobrazbo večje pokojnine, in nekatere druge navedbe, ne pogojujejo drugačne odločitve od izpodbijane, saj pravno sploh niso odločilne. Kot predhodno že poudarjeno, v tem sodno socialnem sporu ni pogojev za vsebinsko sojenje o višini delne invalidske pokojnine. Pritožbo je zato potrebno kot neutemeljeno zavrniti in na podlagi 2. odstavka 365. člena ZPP potrditi sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.